**Beszámoló az SOS Gyermekfalu Magyarországi Alapítványa Országos Nevelőszülői Hálózata és a Szombathelyi Külső Férőhelyek 2022. évi tevékenységéről a feladatok ellátásának kötelezettségéről.**

**A beszámoló Szombathely Megyei Jogú Város Önkormányzata és az SOS Gyermekfalu Magyarországi Alapítványa 2010-júliusától érvényes, valamint 2011-ben, 2015-ben és 2020-ban módosított együttműködési megállapodása 10. pontja alapján készült.**

**Tárgy: a 2022. évről szóló beszámoló az SOS Gyermekfalu Országos Nevelőszülői Hálózata kőszegi telephelye és az Integrált Lakásotthon és Külső Férőhelyei szombathelyi éves programjairól, a munkatársi állományról, a gazdasági tevékenységről, a gyermekfaluban folyó pedagógiai munkáról, kiemelten a gyermekek fejlesztéséről, tájékoztatva a testületet a kapott pénz felhasználásáról, valamint az éves létszám alakulásáról. Tájékoztatjuk Önöket a szombathelyi Külső Férőhelyek fiataljai számára biztosított önkormányzati lakások felhasználásáról**.

**Működésünket meghatározza:**

Az SOS Gyermekfalu Országos Nevelőszülői Hálózata és Ifjúsági és Családmegerősítő Programja a nemzetközi SOS Gyermekfalu szervezet (SOS Children’s Villages) részeként gondoskodik a vérszerinti családjukból kikerült gyermekek, fiatalok gondozásáról, neveléséről. A gyermekeket a gyermekfaluban levő családi házakban és a saját háztartásukban nevelik az erre a feladatra hosszútávon vállalkozó SOS nevelőszülők, akik befogadó szülőként végzik tevékenységüket. 2019. november 1-től a kőszegi SOS Gyermekfalu az SOS Országos Nevelőszülői Hálózata részeként látja el tevékenységét. Az SOS Ifjúsági és Családmegerősítő Program a szombathelyi utógondozói ellátást az Integrált Lakásotthon és Külső Férőhelyein biztosítja.

**Vonatkozó jogszabályok:**

* 1997. évi XXXI. törvény a gyermekek védelméről és a gyámügyi igazgatásról (Gyvt.)
* 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről (NM rend.)
* 513/2013. (XII. 29.) Kormányrendelet a nevelőszülői foglalkoztatási jogviszony és a helyettes szülői jogviszony egyes kérdéseiről
* 235/1997. (XII. 17.) Kormányrendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
* BK/SZGYO/98-58/2020. számú határozat az SOS-Gyermekfalu Magyarországi Alapítványa Országos Nevelőszülői Hálózata működési engedélye
* BK/SZGYO/983-2/2020 SOS-Gyermekfalu Magyarországi Alapítványa Integrált Lakásotthon és Külső Férőhelyei működési engedélye
* A Szociális és Gyermekvédelmi Főigazgatóság és az SOS Gyermekfalu Magyarországi Alapítványa között 2013. december 9-én létrejött ellátási szerződés otthont nyújtó ellátás és utógondozói ellátási feladatokra
* SOS-Gyermekfalu Magyarországi Alapítványa Országos Nevelőszülői Hálózat Szakmai Programja (2019)
* SOS-Gyermekfalu Magyarországi Alapítványa Integrált Lakásotthon és Külső Férőhelyei Szakmai Programja (2020)
* Az SOS gondoskodás pillérei (SOS Care Promise)
* A minőségi gyermekgondozás sztenderdjei, (Quality4Children)
* SOS Gyermekfalu Magyarországi Alapítványa Országos Nevelőszülői Hálózatának 2020. éves terve;
* SOS Gyermekfalvak Magyarország „Fenntartható Út” stratégiája;
* Etikai Kódex.

A szakmai felügyeletet a Bács-Kiskun Megyei Kormányhivatal biztosítja.

Alaptevékenységeink: gyermekvédelmi szakellátás, szolgáltatás típusonként (otthont nyújtó ellátás, utógondozói ellátás, utógondozás).

**Az ellátásban részesülők száma, korcsoportonként és ellátási formáink megoszlása, tendenciák** (hazagondozás, örökbeadás, engedély nélküli eltávozások, bűncselekmények, rendkívüli események)

2022. év december 31-én az **engedélyezett férőhelyek** száma összesen:

* a nevelőszülői hálózatban: 20 fő
* a Kőszegi u. 44. sz. allati külső férőhelyen: 8 fő
* a Rohonci u. 34. sz. alatti külső férőhelyen: 2 fő
* a Bem József u. 6. sz. alatti külső férőhelyen: 2 fő
* a Bem József u. 14. sz alatti külső férőhelyen: 2 fő

összes férőhelyek száma: 34 fő

2022. év december 31-én a **betöltött férőhelyek** száma összesen:

* a nevelőszülői hálózatban: 17 fő
* a Kőszegi u. 44. sz. allati külső férőhelyen: 5 fő
* a Rohonci u. 34. sz. alatti külső férőhelyen: 2 fő
* a Bem József u. 6. sz. alatti külső férőhelyen: 1 fő
* a Bem József u. 14. sz alatti külső férőhelyen: 2 fő

összes férőhelyek száma: 27 fő

**Ellátotti létszám** (2022. december 31. állapot szerint):

* otthont nyújtó ellátásban részesült: 15 fő
* utógondozói ellátásban részesült a nevelőszülői családban: 2 fő
* utógondozói ellátásban részesült a szombathelyi külső férőhelyeken: 10 fő

összesen: 27 fő

**Az otthont nyújtó ellátásban részesülők (15 fő) közül**

* normál szükségletű 8 fő,
* különleges szükségletű 7 fő.

**Az ellátásban részesülők korcsoport szerinti megoszlása**

0-3 éves: 0 fő

4-6 éves: 2 fő

7-9 éves: 1 fő

10-12 éves: 6 fő

13-15 éves: 4 fő

16-17 éves: 2 fő

18 éven felüli: 12 fő

összesen: 27 fő

**Gyermeklétszám változások**

**2022-ben a nevelőszülői hálózatból távozó gyerekek sorsának az alakulása**

* Gondozásihely-váltás: **12 fő**
	+ Gyermekotthon: 3 fő
	+ Más nevelőszülői hálózat: 2 fő
	+ Saját nevelőszülői hálózaton belül más nevelőszülői családba került: 4 fő
* Nagykorúság miatt: **3 fő**
	+ más hálózat utógondozásába került: 0 fő
	+ SOS utógondozói ellátásba került: **3** fő
	+ önálló életet kezdett: 0 fő
* Örökbefogadott**: 2 fő**
* Hazagondozás: **1 fő**

**Összesen: 18 fő**

2022. év folyamán a hálózaton belül **3 gyermeket gondoztunk át másik SOS nevelőszülőhöz**.

**1 új gyermeket fogadtunk**, ő egy a saját otthonában tevékenykedő újonnan beálló nevelőszülőhöz került.

A 2022. december 31. napján szombathelyi Külső Férőhelyeken 10 utógondozói ellátott fiatal volt, ebből 6 fő a Kőszegi utcai, 2 fő a Bem József utcai, 2 fő a Rohonci utacai ingatlanban élt. 3 fiatal került az utógondozói ellátásba a kőszegi nevelőszülői hálózatból. Az év során 3 fiatalnak szűnt meg az utógondozói ellátása, tervezett kilépéssel. A kilépett fiatalok közül 2 fiatal önkormányzati bérlakásba költözhetett.

**Engedély nélküli eltávozások, bűncselekmények**

A nevelőszülői hálózatban és a szombathelyi Külső Férőhelyeken sem bűncselekmény (elkövetői vagy áldozati érintettséggel) – sem engedély nélküli eltávozás nem fordult elő.

**Pedagógiai munka – tanulmányok, munkavállalás**

***Nevelőszülői Hálózat***

2022. december 31-én a nevelőszülői hálózatban nevelkedő gyermekek közül, bölcsődébe 0 fő, óvodába 2 fő, általános iskolába 9 fő, középiskolába 4 gyermek járt. A középiskolások közül 1 fő szakgimnáziumban, 1 fő szakiskolában, 2 fő pedig készségfejlesztő iskolában tanult. A tanulmányi eredmények többnyire jól és közepesen alakultak. A középiskolások közül 2022-ben 1 fő sikeres szakmai vizsgát tett, asztalos szakmát szerzett.

Sokak által kedvelt szabadidős elfoglaltság a sport. Többen járnak tánc-, boksz-, kungfu és futball edzésre. A kőszegi Alpokalja Bokszklub a gyermekfalu közösségi helységében tartja edzéseit, melyre több gyermekünk is örömmel jár.

A gyermekek mozgásigényének kielégítése és az élményszerzés miatt a nevelőszülők sokszor szerveztek családi körben kirándulásokat, különféle szabadidős tevékenységeket.

***Szombathelyi Külső Férőhelyek***

A 2022-es év az utógondozói otthonban a szervezeti és személyi változásokra való felkészülés jegyében telt el. A fiatalok és a munkatársak számára a változásokkal kapcsolatos rendszeres tájékoztatás kiemelt figyelmet kapott.

A tavalyi évben tanulmányokat folytatott fiatalok közül 1 fő sikeresen leérettségizett, 1 fő megszerezte a felszolgálói végzettséget, 1 fő sikeresen elvégezte a festő szakot, 5 fő középiskolai tanulmányát folytatta és 1 fő érettségire jelentkezett.

 2022-ben a tanulmányok, foglalkoztatottság statisztikája a következők szerint alakult:

* 5 fő tanult
* 3 fő tanult/dolgozott
* 5 fő dolgozott

Összesen: 13 fő

**Tanulmányok, munkavállalás segítése**

Az utógondozott fiatalok a tanulmányaik eredményességét korrepetálás segítségével emelhették, melyet a fenntartó működtetett, finanszírozott.

A munka világába való sikeresebb elhelyezkedés érdekében lehetőséget biztosítottunk valós, gyakorlati munkaerőpiaci tapasztalatszerzésre, esetenként mentori felügyelet mellett.

2022-ben a Külső Férőhelyek megszervezte a fiatalok országos találkozóját, amire meghívta a kilépett, a jelenlegi és a hamarosan az ONSZH-ból átkerülő fiatalt. A szabadidős tevékenységek mellett lehetőségük volt a fiataloknak önismereti játékokkal ismerkedni, Play back színházban aktívan részt venni, valamint a Fiatalok Önkormányzatának (FÖK) lehetőségéről információt kapni. Az év második felében önként jelentkezőkkel megvalósult egy FÖK találkozó.

Az év során nagy hangsúlyt fektettünk ünnepeink méltó és közös megünneplésére. Minden fiatal a születésnapján, a tradicionális ünnepeken, valamint életének meghatározó mérföldkövén ajándékot kapott. Az év végét pedig a hagyományainknak megfelelően közös vacsorával zártuk le, ahol meglepetésként az alapítvány jóvoltából ajándékutalvány kiosztására is sor került, az egyénre szabott meglepetések mellet.

**Kapcsolattartás, együttműködés**

A gyermekek oktatási intézményeivel és mindazon szervezetekkel, akikkel a gyermekek érdekében kapcsolatba kerülünk, a nevelőszülői tanácsadók, illetve a nevelőszülők tartják a kapcsolatot. Szükség esetén ebbe a munkába a gyermekvédelmi gyámok is bekapcsolódnak, és ők látják el a hatóság előtti képviseletet is. Nagy hangsúlyt helyezünk a Gyámhivatalokkal és a Területi Gyermekvédelmi Szakszolgálatokkal való jó munkakapcsolat kialakítására.

A vér szerinti szülőkkel, egyéb családtagokkal és barátokkal való kapcsolattartáshoz a külső férőhelyen élő fiataljaink számára is adott a lehetőség.

**Rendkívüli esemény**

Rendkívüli eseményt 2022-ben a szervezeti változás jelentette, mely leginkább az ONSZH-t érintette. Az ONSZH átadásával kapcsolatos teendők kerültek a fókuszba ez által. Az utógondozásban egy személyi változás történt. Egy nevelő több lépcsős egyeztetés során, közös megeggyezéssel, decemberben töltötte az utolsó munkanapját az utógondozásban.

**Szabadidős programok, rendezvények**

A nevelőszülői hálózatban a nagyobb létszámú közösségi programok a változások miatt elmaradtak. A nevelőszülők főként családi körben szerveztek kirándulásokat, túrákat a gyerekek számára hasznos időtöltéseket.

Az utógondozói programok a vírushelyzetet követően nagy igény volt a szabadidő és egyéb tevékenység megvalósítására. Sikerült megszerveznünk egy országos fiatalok találkozóját, egy FÖK találkozót, egy felajánlásnak köszönhetően egy adriai vitrolázást és a szokásos karácsonyi vacsoránkat a fiatalokkal. A Házgyűléseket minden hónapban sikerült megtartani és az online térben több közös program is megvalósult.

Az éves programok:

* ifjúsági találkozó Esztergomban
* Adriai vitorlázás
* Balatoni strandolás
* kollégától való elköszönés
* karácsonyi vacsora
* tradicionális ünnepek, közös főzések

**Változások az ellátás feltételeiben**

Humánerőforrás

*Nevelőszülő számának változása*

2021. december 31-én 11 nevelőszülő

* 3 SOS Ingatlanban
* 8 saját ingatlanban végezte tevékenységét

2022. december 31.-én

* 1 SOS Ingatlanban
* 8 saját ingatlanában végezte tevékenységét

A 2022. évben **2 nevelőszülőnk távozott**, az egyik nevelőszülőnk hosszas tervezés után nyugdíjba vonult. A nála nevelkedő 2 gyermeket hálózaton belül másik SOS családban el tudtuk helyezni, volt aki másik nevelőszülői hálózatba kerül, egy gyermek esetében sikeres hazagondozás történt, és négy fiatal az SOS Utógondozói Otthonában kezdte meg a felnőtt életét. Az év folyamán **nem volt új belépő nevelőszülő**.

**2022. év folyamán 1 nevelőszülői tanfolyam valósult meg**, ami decemberben fejeződött be. Összesen 7 fő végezte el, akik közül 3 fő jelezte, hogy a közeljövőben szeretné elkezdeni a nevelőszülői tevékenységet.

 A 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről értelmében 1 fő szakmai vezető helyettes,1 fő nevelőszülői tanácsadó, és 1 fő pszichológus látta el a szakmai feladatainkat.

Az alkalmazottak képzése, továbbképzése a továbbképzési terv alapján folyamatos, az ehhez szükséges pénzösszeget a fenntartó biztosítja. A nevelőszülők és munkatársak részére folyamatosan lehetőség van szupervízión való részvételre.

Az Szombathelyen működtetett utógondozásban a 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről értelmében 1 fő kiemelt nevelővel és 2 fő nevelővel láttuk el nevelési feladatainkat.

**Beruházások, felújítások**

A 2022-es évben a Rohonci utca 34. sz alatti ingatlan külső férőhelyként használhatta az SOS. A 2022-es éveben minden külső férőhelyen folyamatosan a beruházási terv szerint kerültek javításra, cserére a használati tárgyak és a lakások. Matrac, ágy és szekrény beszerzés. A Bem József u. 14. sz. alatt a konyhabútor cseréje tervben foglaltak szerint megvalósult, valamin a Bem József u. 6. sz. alatt a fürdőszoba és a WC felújítása is befejeződött. A Kőszegi u 44. sz alatti lakás belső festése történt meg és a két fürdő felújítása. A jövőben is nagy hangsúlyt fektet az SOS a lakások minőségének megőrzésére, fenntartására.

**A felügyeleti szervek által végzett gyermekvédelmi szakmai ellenőrzések tapasztalatainak bemutatása**

2021. évben a nevelőszülői hálózatban kormányhivatali ellenőrzés a járványhelyzet miatt nem történt.

2022. évben a külső férőhelyeken kormányhivatali ellenőrzés volt. A vizsgálat során semmilyen jogsértést nem talált a felügyeleti szerv. Az SOS Gyermekfalvak működése továbbra is a jogszabályoknak megfelelően történik.

A fenntartó részéről sor került szakmai, pénzügyi és HR szempontú audit vizsgálatra is, amelyek megállapításait a jövő évi tervezési folyamatunkba beépítettük.

**Jövőre vonatkozó célok, javaslatok, elképzelések**

Az SOS Gyermekfalu Magyarországi Alapítványa stratégiai programjának megfelelően ment végbe a 2022-es év.

Hatékonyságunk növelése céljából a jövőben területileg közelebb hozzuk programjainkat egymáshoz, ezzel segítve a szakembereink mozgását, munkamegosztását is. Azért, hogy mindezt meg tudjuk valósítani, terveink szerint 2023-tól más keretek közt segítjük a nehéz helyzetbe került családokat, megvalósító partnereken keresztül nyújtjuk szolgáltatásainkat nevelőcsaládok részére. 2025-től nem folytatunk nevelőszülői tevékenységet Vas megyében. Érzelmileg ez egy nagyon nehéz döntés volt, mert a vas megyei 11 család és 30 gyerek sorsáért felelősséget érzünk, Kőszeg évtizedek óta szeretettel fogad minket. Döntésünket szakmai szempontok alapján hoztuk meg, melybe a pénzügyi forrásaink racionalizálása is helyet kapott.

A vas megyei nevelőszülői családokat nem hagyjuk magukra, az elkövetkező év arról fog szólni, hogy lassan, biztonságosan, velük egyeztetve és őket meghallgatva átsegítjük őket egy másik nevelőszülői hálózatba, és mindenben segítünk, hogy a változást ők és a gyerekek minél kevésbé érezzék meg. Szándékunk szerint 2025-ig szakmailag továbbra is intenzíven támogatjuk családjainkat. Ennek során az új szolgáltató igényeinek megfelelő programokat tervezünk biztosítani számukra, mint esetlegesen pszichés támogatást, szupervíziót, képzéseket, élménypedagógiát stb.

Minden fiatalunk számára, aki 2022. június 30-ig kéri a felvételét az SOS által nyújtott utógondozásba, annak biztosítjuk Szombathelyen a megfelelő személyi és tárgyi feltételeket. A szombathelyi külső férőhely csökkenő ellátotti létszámmal fog működni, zavartalanul, amíg a fiatalok igénylik az ellátást. Az utógondozotti ellátottakkal végzett munkában fontos a bizalmi kapcsolat kiépítése. Fontosnak tartjuk továbbá a fiatalok önállóságának folyamatos növelését, önismeretük, önbizalmuk, értékrendjük erősítését. Ennek érdekében szeretnénk egy jól működő önkormányzati rendszert kialakítani a külső férőhelyen, ahol a fiatalok gyakorolhatják demokratikus jogaikat és kötelezettségeiket. Előrelépés a jövőre nézve, hogy 2021-ben egy nagyobb, a megbeszélésekhez, szakmai munkánkhoz méretben megfelelő iroda került kialakításra. Az iroda jól megközelíthető és a Házgyűlések, csoportfoglalkozások és egyéni fejlődéstervezések, valamint egyéni esetvezetések lebonyolítására is alkalmas. Az irodában a szakmai egységek megtalálhatóak, így az együttműködést is megkönnyíti.

**Önkormányzati bérlakások és a kapott támogatás felhasználása**

2 fő fiatal kérelmezett önkormányzati bérlakást Szombathely Megyei Jogú várostól, amit meg is kapott. A fiatalok az ingatlant a szervezet által pályázható és az otthonteremtési támogatásból felújította és berendezte.

A támogatást továbbá, pszichológus kollégánk munkabérére számoltuk el, aki a COVID miatti bezártsággal, otthoni oktatással terhelt időszak után külön segítséget nyújtott a fejlesztést, korrepetálást igénylő családoknak, valamint egyéni és csoportos tanácsadást nyújtott a gyermekek, utógondoztott fiatalok részére a bezártsággal járó pszichés terhek, szorongás és mentális problémák kezelésére.

Kőszeg, 2023. szeptember 04.

 

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Kiss Gergely

 SOS Gyermekfalu Magyarországi Alapítványa

ügyvezető igazgat